**UAT COMUNA MĂNĂȘTIUR**

**JUDEȚUL TIMIȘ**

 **APROB,**

 **PRIMAR,**

 **Rus Ioan**

 **.......................................**

 (semnătura)

**POLITICA ANTICORUPȚIE 2021-2025**

**COMUNA MĂNĂȘTIUR, JUDEȚUL TIMIȘ**

**Cod P-AC-01, Ediția 1**

Documentul de faţă este proprietatea Primăriei Comunei Mănăștiur, județul Timiș. Reproducerea şi difuzarea documentului sunt în exclusivitate dreptul instituţiei. Copiile sunt numerotate şi ţinute sub control

 **MISIUNEA**

 O administrație publică eficientă se caracterizează prin integritate, imparțialitate, obiectivitate, responsabilitate, cinste și corectitudine.

 Misiunea administrației publice din UAT Comuna Mănăștiur este de a fi permanent în slujba comunității locale pentru a rezolva nevoile acesteia în mod legal, transparent, competent și eficient, asigurând astfel îmbunătățirea calității vieții cetățenilor comunei Mănăștiur, județul Timiș.

 Administrația publică din UAT Comuna Mănăștiur, județul Timiș acordă o importanță deosebită politicilor și strategiilor anticorupție, instrumente care determină atingerea unui grad ridicat de integritate și transparență în exercitarea funcției publice.

 Administrația publică din UAT Comuna Mănăștiur, județul Timiș se conformează cadrului normativ și instituțional de prevenire și combatere a corupției, prioritizând interesul public și contribuind la îndeplinirea obiectivelor asumate.

 **VIZIUNEA**

 Administrația publică din UAT Comuna Mănăștiur, județul Timiș îşi propune să devină un etalon al calităţii serviciilor publice, utilizând în mod transparent noile tehnologii, echipamentele digitale și soluțiile inovative în beneficiul generației actuale și al celor viitoare, în acord cu toate standardele şi normele de calitate la nivel european.

 Administrația publică din UAT Comuna Mănăștiur, județul Timiș depune toate eforturile pentru a preveni corupția în toate formele sale, prin mijloace administrative și de management, respectă regimul conflictelor de interese și al incompatibilităților, susține transparența decizională și liberul acces la informațiile de interes public, urmărind să combată corupția prin toate mijloacele legale pe care le are la dispoziție, atât în cadrul structurilor sale interne, cât și în relația cu cetățenii, beneficiari ai serviciilor publice furnizate.

 Transpunerea în practică a viziunii se bazează pe următorii piloni:

• **voința politică** – factorul politic înțelege importanța unei societăți lipsite de corupție și va conlucra pentru aducerea la îndeplinire a măsurilor prevăzute de Strategia Națională Anticorupție 2021-2025;

• **integritatea** - reprezentanții administrației publice locale au obligația de a declara orice interese personale care pot veni în contradicție cu exercitarea obiectivă a atribuțiilor de serviciu și de a lua toate măsurile necesare pentru a evita astfel de situații;

• **prioritatea interesului public** - reprezentanții administrației publice locale au datoria de a considera interesul public mai presus de orice alt interes în îndeplinirea atribuțiilor de serviciu. Aceștia nu trebuie să se folosească de funcția publică pentru obținerea de beneficii necuvenite, patrimoniale sau nepatrimoniale, pentru ei, familiile lor sau persoane apropiate;

• **transparență** - reprezentanții administrației publice locale vor asigura accesul neîngrădit la informațiile de interes public, transparența procesului decizional și consultarea societății civile în cadrul acestui proces.

 **PRINCIPII GENERALE**

 Fiecare măsură anticorupție se subsumează următoarelor principii, a căror respectare este esențială pentru realizarea unei administrații publice moderne și eficiente:

• **principiul statului de drept,** în baza căruia este consacrată supremația legii, toți cetățenii fiind egali în fața acesteia. Principiul are la bază respectarea drepturilor omului și presupune separația puterilor în stat;

• **principiul răspunderii,** potrivit căruia autoritățile statului răspund pentru îndeplinirea atribuțiilor ce le revin, inclusiv pentru modul de implementare a strategiilor;

• **principiul gestionării responsabile a riscurilor generate de comportamente lipsite de integritate**, ca parte integrantă din procesul managerial desfășurat de către fiecareorganizație;

• **principiul proporționalității** în elaborarea și punerea în aplicare a procedurilor anticorupție: administrația publică locală trebuie să elaboreze, să implementeze și să mențină proceduri complexe, adaptate și proporționale în raport cu riscurile și vulnerabilitățile instituționale, precum și dimensionate în funcție de resursele și complexitatea organizației;

• **principiul răspunderii la cel mai înalt nivel de angajament**: Politicile de integritate nu vor fi eficiente dacă nu există un mesaj clar dat de administrație de la nivelul cel mai înalt în sensul sprijinirii acestor politici. Nivelul superior al conducerii pe fiecare palier al administrației trebuie să inițieze, să supravegheze și să conducă, prin puterea exemplului, punerea în aplicare a unei politici de respingere a corupției, recunoscând faptul că aceasta din urmă este contrară valorilor fundamentale ale integrității, transparenței și responsabilității și că aceasta subminează eficacitatea organizațională;

• **principiul prevenirii incidentelor de integritate,** potrivit căruia identificarea timpurie și înlăturarea în timp util a premiselor apariției faptelor de corupție sunt prioritare și imperative. Atât instituțiile publice, cât și cele private, trebuie să dea dovadă de diligență în evaluarea partenerilor, agenților și contractorilor. Fiecare entitate ar trebui să evalueze riscurile de integritate asociate cu intrarea într-un parteneriat sau de contractare a unor acorduri cu alte entități și este datoare apoi să efectueze evaluări periodice ale riscurilor. La stabilirea de relaţii contractuale trebuie să verifice dacă respectivele organizații au politici și proceduri care sunt în concordanță cu aceste principii și orientări;

• **principiul eficacității în combaterea corupției**, care se bazează pe evaluarea continuă a activității, atât din punctul de vedere al îndeplinirii cât mai complete a obiectivelor asumate pentru a produce efectele pozitive pe care societatea le așteaptă, cât și al managementului organizațional;

• **principiul coerenței de acțiune inter-instituționale**, în baza căruia instituțiile implicate în prevenirea și combaterea corupției trebuie să coopereze îndeaproape, asigurând o concepție unitară asupra obiectivelor ce trebuie îndeplinite și a măsurilor ce urmează a fi luate;

• **principiul parteneriatului public-privat**, care recunoaște importanța cooptării societății civile și a mediului de afaceri în activitățile concrete de implementare a măsurilor de prevenire a corupției;

• **principiul accesului neîngrădit la informațiile de interes public și al transparenței decizionale**.

 **VALORILE**

 Toate activitățile derulate în realizarea serviciului public se întemeiază pe următoarele valori:

* profesionalism și inovație în exercitarea funcției publice;
* transparența actului administrativ;
* flexibilitate, adaptabilitate și dinamism;
* calitatea serviciilor publice furnizate;
* onestitate și integritate în exercitarea funcției publice;
* comunicare eficientă inter și intra-instituțională;
* respectarea normelor eticii și deontologiei profesionale.

 **ETICA ȘI INTEGRITATEA**

Primarul Comunei Mănăștiur, în calitate de autoritate executivă la nivelul UAT Comuna Mănăștiur, județul Timiș, a adoptat **declarația privind asumarea agendei de integritate organizațională** în acord cu Strategia Națională Anticorupție 2021-2025, având ca prioritate implementarea cadrului legislativ anticorupție aferent perioadei 2021-2025, cu următoarele obiective generale:

1. Creșterea gradului de implementare a măsurilor de integritate la nivelul Primăriei Comunei Mănăștiur, județul Timiș;
2. Reducerea impactului corupției asupra cetățenilor;
3. Consolidarea managementului instituțional și a capacității administrative pentru prevenirea și combaterea corupției;
4. Consolidarea integrității și transparenței instituționale.

 Primarul Comunei Mănăștiur:

* își asumă responsabilitatea respectării viziunii, misiunii și principiilor generale ale Strategiei Naționale Anticorupție 2021-2025,
* recunoaște importanța îndeplinirii obiectivelor și măsurilor Strategiei Naționale Anticorupție 2021-2025, precum și a respectării mecanismului de monitorizare a strategiei,
* reafirmă angajamentul de a-și îndeplini îndatoririle ce îi revin în legătură cu respectarea și aplicarea măsurilor și standardelor aferente promovării unui climat de integritate și transparență instituțională la nivelul UAT Comuna Mănăștiur, județul Timiș,

 Prin **Codul de conduită profesională** adoptat la nivelul instituției s-au stabilit principiile și cerințele etice, care stau la baza activității funcționarilor publici și a personalului contractual din cadrul aparatului de specialitate al Primarului Comunei Mănăștiur:

a)   *respectarea supremației Constituției și a legii*, principiu conform căruia personalul aparatului de specialitate al primarului are îndatorirea de a respecta Constituția și legile țării;

b) *prioritatea interesului public*, principiu conform căruia funcționarii publici au îndatorirea de a considera interesul public mai presus decât interesul personal, în exercitarea funcției publice;

c)   *profesionalismul,* principiu conform căruia personalul din cadrul aparatului de specialitate al primarului are obligația de a îndeplini  atribuțiile de serviciu cu responsabilitate, eficiență, corectitudine și conștiinciozitate;

d)   *imparțialitatea și nediscriminarea*,  principiu conform căruia personalul din cadrul aparatului de specialitate al primarului este obligat sa aibă o atitudine obiectivă, neutră față de orice interes politic, economic, religios sau de altă natură în exercitarea atribuțiilor funcției;

e)   *integritatea  morală*,  principiu conform căruia personalului din cadrul aparatului de specialitate al primarului îi este interzis să solicite sau să accepte, direct ori  indirect, pentru el sau pentru alții, vreun avantaj ori beneficiu în exercitarea funcției  pe care o deține, sau să abuzeze în vreun fel de aceasta;

f)   *independența operațională*, principiu conform căruia personalul instituției nu va fi influențat în desfășurarea activității de nicio autoritate publică, instituție sau persoană. Personalul aparatului de specialitate al primarului comunei Mănăștiur trebuie să se manifeste  liber de orice interes, să nu fie influențat de aspecte personale sau externe, care i-ar  putea  afecta activitatea desfășurată, nu trebuie să se implice, direct sau indirect, să nu accepte nicio formă de intimidare, să nu ia cu împrumut bunuri sau bani și să nu  beneficieze  de servicii sau de alte avantaje, nu  trebuie să se  afle în conflict  de interese sau  sub influențe care ar putea interveni în raționamentul său profesional și genera riscuri privind respectarea acestui principiu;

g)   *confidențialitatea*, principiu conform căruia personalul din cadrul aparatului de specialitate al primarului are obligația de a utiliza și proteja informațiile, pe care nu le va folosi în scop personal, într-o manieră contrară legii.

Administrația publică din UAT Comuna Mănăștiur implementează Regulamentul (UE) 2016/679 – GDPR, prin aplicarea unui set de măsuri tehnice și organizatorice adecvate (politici și proceduri, măsuri de securitate informatică etc.) pentru a asigura confidențialitatea și integritatea datelor cu caracter personal și a modului în care sunt prelucrate;

h)   *libertatea gândirii și a exprimării*, principiu conform căruia personalul din cadrul aparatului de specialitate al primarului poate să exprime și să-și fundamenteze opiniile, cu respectarea ordinii de drept și a bunelor moravuri;

i)   *obiectivitatea*, principiu conform căruia personalul din cadrul aparatului de specialitate al primarului trebuie să trateze toate situațiile întâlnite în activitate conform stării de fapt. De asemenea, personalul din cadrul aparatului de specialitate al primarului trebuie să dea dovadă de corectitudine și să nu îngăduie ca obiectivitatea să fie afectată de influențe externe sau prejudecăți;

j)   *competența profesională*, conform acestui principiu toate situatiile  întâlnite în activitatea  desfașurată vor fi tratate pe baza raționamentului profesional. În exercitarea activității  profesionale, personalul instituției trebuie să dea dovadă  de atenția  cuvenită,  competență  profesională  și  conștiinciozitate, în conformitate cu standardele aplicabile. Totodată, are obligația de a-și menține  cunoștințele  și  aptitudinile profesionale la un nivel  ridicat, care să permită asimilarea celor mai noi exemple de bună practică, legislație și  tehnici  în domeniu. Angajații trebuie să posede, de asemenea, experiența necesară funcției, în vederea creșterii eficienței și calității activității desfășurate;

k)   *cinstea și corectitudinea*, principiu conform căruia, în exercitarea functiei și  în îndeplinirea  atribuțiilor de serviciu, personalul instituției trebuie să fie de bună credință și să acționeze pentru îndeplinirea atribuțiilor de serviciu;

l) *deschiderea și transparența*, principiu conform căruia activitățile desfășurate de funcționarii publici în exercitarea funcției lor sunt publice și pot fi supuse monitorizării cetățenilor;

m)   *conduita profesională*, principiu conform căruia, personalul instituției trebuie să acționeze într-o manieră prin care să evite orice situatie care ar putea discredita activitatea întreprinsă sau instituția pe care o reprezintă. În acest sens, trebuie să respecte o serie de cerințe etice: moralitate în relațiile personale și instituționale interne, externe și internaționale, respect și considerație în toate situațiile, atât față de șefii ierarhici, cât și față de  celelalte persoane cu care  intră în contact,  imparțialitate  în activitatea desfășurată,  rigurozitate și perseverență, responsabilitate profesională și comportamentală în raport cu întreaga activitate desfășurată.

 **MĂSURILE DE TRANSPARENȚĂ INSTITUȚIONALĂ ȘI DE PREVENIRE A CORUPȚIEI LA NIVELUL UAT COMUNA MĂNĂȘTIUR, JUDEȚUL TIMIȘ**

 În conformitate cu Strategia Națională Anticorupție 2021-2025, la nivelul UAT Comuna Mănăștiur, județul Timiș s-au implementat următoarele măsuri care vizează transparența instituțională și prevenirea corupției:

* Adoptarea declarației privind asumarea agendei de integritate organizațională;
* Elaborarea, adoptarea și diseminarea planului de integritate la nivelul UAT Comuna Mănăștiur, județul Timiș;
* Adoptarea Codului de conduită profesională, care reglementează normele de conduită profesională ale funcționarilor publici și personalului contractual din cadrul primăriei, în conformitate cu legislația în vigoare.
* Desemnarea consilierului de etică, în scopul respectării și monitorizării implementării principiilor și normelor de conduită de către funcționarii publici și personalul contractual. Consilierul de etică exercită un rol activ în domeniul prevenirii încălcării normelor de conduită, în conformitate cu prevederile art. 452 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare.
* Elaborarea, aprobarea și implementarea procedurii de sistem privind declararea cadourilor. Declararea cadourilor reprezintă o obligație legală reglementată de prevederile Legii nr. 251/2004 privind unele măsuri referitoare la bunurile primite cu titlu gratuit cu prilejul unor acțiuni de protocol în exercitarea mandatului sau a funcției, precum și de dispozițiile Hotărârii Guvernului nr. 1126/2004 pentru aprobarea Regulamentului de punere în aplicare a Legii nr. 251/2004 privind unele măsuri referitoare la bunurile primite cu titlu gratuit cu prilejul unor acțiuni de protocol în exercitarea mandatului sau a funcției.
* Elaborarea, aprobarea și implementarea procedurii de sistem privind declararea averilor și a intereselor. Declararea averilor și a intereselor este reglementată, în principal, de prevederile Legii nr. 176/2010 privind integritatea în exercitarea funcțiilor și demnităților publice, pentru modificarea și completarea Legii nr. 144/2007 privind înființarea, organizarea și funcționarea Agenției Naționale de Integritate, precum și pentru modificarea și completarea altor acte normative, și de dispozițiile Legii nr. 161/2003 privind unele măsuri pentru asigurarea transparenței în exercitarea demnităților publice, a funcțiilor publice și în mediul de afaceri, prevenirea și sancționarea corupției, cu modificările și completările ulterioare.
* Elaborarea, aprobarea și implementarea procedurii de sistem privind conflictele de interese. Legislația națională, respectiv Legea nr. 161/2003 privind unele măsuri pentru asigurarea transparenței în exercitarea demnităților publice, a funcțiilor publice și în mediul de afaceri, prevenirea și sancționarea corupției, definește conflictul de interese ca fiind situația în care persoana ce exercită o demnitate publică sau o funcție publică are un interes personal de natură patrimonială, care ar putea influența îndeplinirea cu obiectivitate a atribuțiilor care îi revin potrivit Constituției și altor acte normative. Conflictul de interese de natură penală este definit de art. 301 din Codul penal, sub denumirea de folosirea funcției pentru favorizarea unor persoane, ca fiind fapta funcționarului public care, în exercitarea atribuțiilor de serviciu, a îndeplinit un act prin care s-a obținut un folos patrimonial pentru sine, pentru soțul său, pentru o rudă ori un afin până la gradul II inclusiv. Existența unui conflict de interese de natură administrativă nu presupune existența automată a unei fapte de corupție. Apariția unui conflict între interesele personale ale unui funcționar public și îndatoririle lui legale, fără ca acesta să fie rezolvat sau sancționat, poate avea ca rezultat corupția; un conflict de interese se poate concretiza, așadar, în cele din urmă, într-o infracțiune de corupție sau de serviciu. Soluționarea conflictelor de interese vizează, în consecință, adoptarea deciziilor în cadrul administrației publice exclusiv în baza interesului public.
* Elaborarea, aprobarea și implementarea procedurii de sistem privind incompatibilitățile. Problematica incompatibilităților este reglementată de Legea nr. 176/2010 privind integritatea în exercitarea funcțiilor și demnităților publice, pentru modificarea şi completarea Legii nr. 144/2007 privind înființarea, organizarea și funcționarea Agenției Naționale de Integritate, precum şi pentru modificarea și completarea altor acte normative și Legea nr. 161/2003 privind unele măsuri pentru asigurarea transparenței în exercitarea demnităților publice, a funcțiilor publice şi în mediul de afaceri, prevenirea și sancționarea corupției, cu modificările și completările ulterioare.
* Elaborarea, aprobarea și implementarea procedurii de sistem privind interdicțiile după încheierea angajării în cadrul instituțiilor publice (*pantouflage*). Legislația privind interdicțiile post-angajare vizează prevederi care sunt cuprinse în acte normative diverse, neexistând o reglementare unitară în acest sens:

• Legea nr. 98/2016 privind achizițiile publice, cu modificările și completările ulterioare - Secțiunea a 4-a Reguli de evitare a conflictului de interese, art. 61;

• Legea nr. 99/2016 privind achizițiile sectoriale - Secțiunea a 4-a Reguli de evitare a conflictului de interese, art. 74;

• Legea nr. 672/2002 privind auditul public intern - art. 22 alin. (5);

• Legea nr. 161/2003 privind unele măsuri pentru asigurarea transparenței în exercitarea demnităților publice, a funcțiilor publice și în mediul de afaceri, prevenirea și sancționarea corupției - art. 94 alin. (3);

• O.U.G. nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora - art. 13 alin. (1);

• Legea concurenței nr. 21/1996 – art. 70;

• Legea nr. 100/2016 privind concesiunile de lucrări şi concesiunile de servicii - art. 45;

• O.U.G. nr. 87/2020 privind organizarea și funcționarea Corpului de control al prim-ministrului, precum şi pentru instituirea unor măsuri de îmbunătățire a activității acestuia – art. 7 alin (3).

* Elaborarea, aprobarea și implementarea procedurii de sistem privind transparența în procesul decizional. Transparența organizațională și decizională în cadrul unei organizații constituie instrumente optime în descurajarea și combaterea abuzurilor și a faptelor de corupție. Legea nr. 52/2003 stabilește regulile procedurale minime aplicabile în vederea transparenței decizionale în cadrul autorităților administrației publice locale.
* Elaborarea, aprobarea și implementarea procedurii de sistem privind accesul la informații de interes public. Conform art. 31 alin. (1) din Constituția României, dreptul persoanei de a avea acces la orice informație de interes public nu poate fi îngrădit, iar potrivit dispozițiilor alin. (2) al aceluiași articol, autoritățile publice, potrivit competențelor ce le revin, sunt obligate să asigure informarea corectă a cetățenilor asupra treburilor publice și asupra problemelor de interes personal. Accesul liber și neîngrădit la informația de interes public constituie, astfel cum stipulează și art. 1 din Legea nr. 544/2001, unul dintre principiile fundamentale ale relațiilor dintre persoane și autoritățile publice, în conformitate cu Constituția României și cu documentele internaționale ratificate de Parlamentul României. Așadar, accesul la informațiile de interes public reprezintă un drept al persoanelor, căruia îi corespunde obligația corelativă a autorităților și instituțiilor publice de a asigura exercitarea lui corespunzătoare. Astfel, orice persoană are dreptul să solicite și să obțină de la autoritățile și instituțiile publice informațiile de interes public, în condițiile reglementate de Legea nr. 544/2001, iar autoritățile și instituțiile publice sunt obligate să asigure persoanelor, la cererea acestora, informațiile de interes public solicitate în scris sau verbal.
* Elaborarea, aprobarea și implementarea procedurii de sistem privind protecția avertizorului în interes public. În prezent, protecția avertizorului în interes public este reglementată în legislația națională a României de Legea nr. 571/2004 privind protecția personalului din autoritățile publice, instituțiile publice și din alte unități care semnalează încălcări ale legii. În anul 2020 s-a adoptat Directiva (UE) 2019/1937 privind protecția persoanelor care raportează încălcări ale dreptului Uniunii. În acest context, cadrul legislativ național va fi armonizat conform standardelor europene.
* Elaborarea, aprobarea și implementarea procedurii de sistem privind funcțiile sensibile. În conformitate cu definiția prevăzută de Ordinul secretarului general al Guvernului nr. 600/2018 (denumit în continuare OSGG), funcție sensibilă este considerată acea funcție care prezintă un risc semnificativ de afectare a obiectivelor entității prin utilizarea necorespunzătoare a resurselor umane, materiale, financiare și informaționale sau de corupție sau fraudă. Potrivit pct. 2.2.6 din Standardul 2 - Atribuții, funcții, sarcini din OSGG nr. 600/2018, conducătorul entității publice dispune identificarea funcțiilor sensibile pe baza unor factori de risc, centralizarea acestora la nivelul entității publice și stabilirea unei politici adecvate de gestionare a acestora prin elaborarea unor măsuri, astfel încât efectele negative asupra activităților desfășurate în cadrul entității publice să fie minime.

Conform procedurii, s-au identificat funcțiile sensibile la nivelul Primăriei Comunei Mănăștiur, elaborându-se lista funcțiilor sensibile, aprobată de primar și difuzată în cadrul instituției.

* Elaborarea, aprobarea și implementarea procedurii de sistem privind identificarea, analiza și evaluarea riscurilor și vulnerabilităților la corupție. Un element strategic al activității de prevenire a corupției și de asigurare a unui nivel ridicat de integritate îl constituie managementul riscurilor. Managementul riscurilor de corupție în cadrul administrației publice locale presupune identificarea, analizarea, evaluarea și monitorizarea riscurilor de corupție, precum și stabilirea și implementarea măsurilor de prevenire și control al acestora.

Conform procedurii, s-au identificat riscurile și vulnerabilitățile la corupție la nivelul Primăriei Comunei Mănăștiur, precum și măsurile de prevenire și control ale acestora, elaborându-se lista riscurilor și vulnerabilităților la corupție, aprobată de primar și difuzată în cadrul instituției.

Anual, se va realiza o evaluare a riscurilor și vulnerabilităților identificate, lista urmând a fi modificată și/sau completată în raport cu modificările legislative și cu situația la nivel de instituție.

* Educația anticorupție a personalului instituției. La nivelul Primăriei Comunei Mănăștiur, județul Timiș s-a aprobat planul de instruire a personalului referitor la integritate și transparență instituțională.
* Evaluarea anuală a gradului de implementare a Strategiei Naționale Anticorupție 2021-2025. Coordonatorul implementării planului de integritate și celelalte persoane desemnate să asigure implementarea vor proceda anual la o evaluare a gradului de implementare a măsurilor de prevenire și combatere a corupției la nivelul Primăriei Comunei Mănăștiur, conform legislației și planului de integritate aprobat și vor prezenta un raport în care vor fi expuse rezultatele și concluziile în urma evaluării, precum și eventuale propuneri privind îmbunătățirea procesului de conformare cu normativele anticorupție.

 Prezenta politică anticorupție se aplică demnitarilor și personalului din cadrul compartimentelor funcționale ale aparatului de specialitate al Primarului Comunei Mănăștiur.

 Personalul implicat în implementarea sistemului de management anticorupție are obligația de a cunoaște și de a aplica cerințele documentelor sistemului de management anticorupție.

 Neconformarea cu prezenta politică atrage răspunderea disciplinară, civilă sau penală, după caz, a persoanelor responsabile.

 Prezenta politică va fi adusă la cunoștința tuturor persoanelor cu atribuții și responsabilități în asigurarea integrității și transparenței instituționale la nivelul Primăriei Comunei Mănăștiur și va fi difuzată și pe website-ul instituției.

**Elaborat,**

**Coordonator implementare plan de integritate,**

Rus Ioan

...........................................

**Data: ........8.2022**